Document ID: 32014R0889

KOMMISSIONENS GENNEMFØRELSESFORORDNING (EU) Nr. 889/2014
af 14. august 2014
om ændring af forordning (EØF) nr. 2454/93 for så vidt angår anerkendelse af fælles sikkerhedskrav inden for rammerne af programmet vedrørende sikkerhedsgodkendte fragtagenter og kendte befragtere og programmet vedrørende autoriserede økonomiske operatører
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1), særlig artikel 247, og
ud fra følgende betragtninger:
(1)
Både på det toldmæssige område og inden for luftfartssikkerhed tillades det i de respektive retsakter, navnlig forordning (EØF) nr. 2913/92 om indførelse af en EF-toldkodeks og Europa-Parlamentets og Rådets forordning (EF) nr. 300/2008 (2) om fælles bestemmelser om sikkerhed inden for civil luftfart, at enheder, som opfylder visse betingelser og krav, kan godkendes og være med til at garantere en sikker forsyningskæde.
(2)
Den nuværende told- og luftfartslovgivning indeholder bestemmelser om en vis anerkendelse af certificeringer inden for rammerne af de respektive programmer, navnlig hvad angår de sikkerhedsundersøgelser, der foretages i forbindelse med hver af dem. I artikel 14k, stk. 2, litra b), og artikel 14k, stk. 3, i Kommissionens forordning (EØF) nr. 2454/93 (3) fastsættes det, at hvis den enhed, der ansøger om status som autoriseret økonomisk operatør (AEO), allerede er en sikkerhedsgodkendt fragtagent, anses kriteriet om »passende sikkerheds- og sikringsstandarder« for at være opfyldt, for så vidt angår de lokaler, for hvilke den erhvervsdrivende har opnået status som sikkerhedsgodkendt fragtagent. I punkt 6.3.1.2 og 6.4.1.2 i bilaget til Kommissionens forordning (EU) nr. 185/2010 (4) fastsættes det, at den kompetente myndighed eller en uafhængig validitetskontrollør, der handler på dennes vegne, bør tage hensyn til, hvorvidt den enhed, der ansøger om status som sikkerhedsgodkendt fragtagent eller kendt befragter, er i besiddelse af et AEO-certifikat.
(3)
Den praktiske gennemførelse af både toldlovgivningen om AEO-status og luftfartslovgivningen for sikkerhedsgodkendte fragtagenter og kendte befragtere har vist, at den eksisterende anerkendelse mellem programmerne ikke er tilstrækkelig til at sikre den størst mulige synergi mellem de respektive sikkerhedsprogrammer. Sikkerhedsforskrifterne for programmet vedrørende sikkerhedsgodkendte fragtagenter og kendte befragtere inden for luftfarten og AEO-programmet på det toldmæssige område svarer så meget til hinanden, at begge programmer kan tilpasses yderligere til hinanden.
(4)
Det er nødvendigt at skabe større overensstemmelse mellem de to programmer med hensyn til ensartet anerkendelse, herunder den nødvendige informationsudveksling, for at mindske den administrative byrde for den berørte økonomiske sektor og myndighederne (både toldmyndigheder og civile luftfartsmyndigheder), samtidig med at det nuværende sikkerhedsniveau styrkes yderligere.
(5)
Det er nødvendigt at ændre forordning (EØF) nr. 2454/93 for at opdatere henvisningerne til gældende luftfartslovgivning, også at medtage anerkendelsen af status som kendt befragter med dens relevans for AEO, at fastlægge rammerne for anvendelsesområdet for anerkendelse af de fælles krav mellem de respektive programmer og at muliggøre den nødvendige udveksling af oplysninger mellem toldmyndigheder og luftfartsmyndigheder.
(6)
Forordning (EØF) nr. 2454/93 bør ændres i overensstemmelse hermed.
(7)
Foranstaltningerne i denne forordning er i overensstemmelse med udtalelse fra Toldkodeksudvalget -
VEDTAGET DENNE FORORDNING:
Artikel 1
I forordning (EØF) nr. 2454/93 foretages følgende ændringer:
1)
I artikel 14k foretages følgende ændringer:
a)
Stk. 2, litra b), affattes således:
»b)
Det skal være en sikkerhedsgodkendt fragtagent som defineret i artikel 3 i Europa-Parlamentets og Rådets forordning (EF) nr. 300/2008 (5) (»sikkerhedsgodkendt fragtagent«), der opfylder kravene i Kommissionens forordning (EU) nr. 185/2010 (6).
(5) EUT L 97 af 9.4.2008, s. 72" 						
(6) EUT L 55 af 5.3.2010, s. 1«." 						
b)
I stk. 2 indsættes følgende afsnit:
»Hvis luftfartsselskabet er en sikkerhedsgodkendt fragtagent, anses betingelserne i stk. 1 for at være opfyldt i forbindelse med de steder og operationer, for hvilke ansøgeren har opnået status som sikkerhedsgodkendt fragtagent, for så vidt som betingelserne for meddelelsen af status som sikkerhedsgodkendt fragtagent er identiske med eller svarer til dem, der er fastsat i stk. 1.«
c)
Stk. 3 affattes således:
»3. Hvis ansøgeren er etableret på Fællesskabets toldområde og er en sikkerhedsgodkendt fragtagent eller en kendt befragter som defineret i artikel 3 forordning (EF) nr. 300/2008 og opfylder kravene i forordning (EU) nr. 185/2010, anses betingelserne i stk. 1 for at være opfyldt i forbindelse med de steder og operationer, for hvilke ansøgeren har opnået status som sikkerhedsgodkendt fragtagent eller kendt befragter, for så vidt som betingelserne for meddelelsen af status som sikkerhedsgodkendt fragtagent eller kendt befragter er identiske med eller svarer til dem, der er fastsat i stk. 1.«
2)
I artikel 14w indsættes som stk. 4:
»4. Den udstedende toldmyndighed giver straks den nationale myndighed med ansvar for sikkerheden inden for civil luftfart adgang til mindst følgende oplysninger vedrørende status som autoriseret økonomisk operatør, som den råder over:
a)
AEO-certifikatet - sikkerhed og sikring (AEOS) og AEO-certifikatet - toldforenklinger/sikkerhed og sikring (AEOF), herunder navnet på indehaveren af certifikatet og, hvis det er relevant, ændringer heraf eller inddragelse eller suspendering af status som autoriseret økonomisk operatør og årsagerne hertil
b)
oplysninger om, hvorvidt den specifikke lokalitet er blevet besøgt af toldmyndighederne, datoen for det sidste besøg og formålet med besøget (godkendelsesprocedure, fornyet vurdering, overvågning)
c)
alle revurderinger af autoriserede økonomiske operatører og AEOF-certifikater og resultaterne heraf.
De nationale toldmyndigheder udarbejder efter aftale med den relevante nationale myndighed med ansvar for sikkerheden inden for civil luftfart senest den 1. marts 2015 detaljerede retningslinjer for udveksling af oplysninger som omhandlet i første afsnit, der ikke er omfattet af det elektroniske informations- og kommunikationssystem, der er omhandlet i artikel 14x.
De nationale myndigheder med ansvar for sikkerheden inden for civil luftfart, der håndterer de pågældende oplysninger, må kun anvende dem i forbindelse med de relevante programmer for sikkerhedsgodkendte fragtagenter eller kendte befragtere og gennemfører de fornødne tekniske og organisatoriske foranstaltninger for at sikre beskyttelsen af disse oplysninger.«
3)
I artikel 14x indsættes som stk. 2a:
»2a. Den relevante nationale myndighed med ansvar for sikkerheden inden for civil luftfart kan gives adgang til de oplysninger, der er omhandlet i artikel 14w, stk. 4, litra a) og c), hvis det er relevant, navnlig når status som autoriseret økonomisk operatør anses for at udgøre grundlaget for at indrømme godkendelse, tilladelser eller lempelser i medfør af anden EU-lovgivning.«
4)
I bilag 1C foretages følgende ændringer:
a)
Overskriften på rubrik 15 affattes således:
b)
Titlen på den forklarende note til rubrik 15 affattes således:
»15.
Allerede indrømmede forenklinger og lettelser, certifikater nævnt i artikel 14k, stk. 4, og/eller status som sikkerhedsgodkendt fragtagent og kendt befragter, der er opnået som nævnt i artikel 14k, stk. 2 og 3«.
c)
Den forklarende note til rubrik 15 affattes således:
»Er der i forvejen indrømmet forenklinger, anføres typen af forenkling, den relevante toldprocedure og tilladelsens nummer. Den relevante toldprocedure anføres med brug af de bogstaver, der som kolonneoverskrifter (A til K) benyttes til at identificere toldprocedurer i matriksen i bilag 37, afsnit I, punkt B.
I de tilfælde, der er omhandlet i artikel 14k, stk. 2 og 3, angives den opnåede status:sikkerhedsgodkendt fragtagent eller kendt befragter og antallet af certifikater.
Er ansøgeren indehaver af et eller flere af de certifikater, der er nævnt i artikel 14k, stk. 4, anføres certifikatets/certifikaternes art og nummer.«
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. august 2014.

Labels: 7
12
8
3